
Решение №107/17.07.2018 по гр. д. №1610/2018 на ВКС, ГК, III г.о.
 


 	
	Р Е Ш Е Н И Е	
	 	
	№ 107	
	 	
	София, 17.07.2018 г.	
	 	
	В ИМЕТО НА НАРОДА	
	 	
	Върховният касационен съд на Република България, Трето гражданско отделение, в съдебно заседание на дванадесети юни, две хиляди и осемнадесета година в състав:	
	 	
	 Председател: МАРИО ПЪРВАНОВ 	
	 	
	 Членове: ИЛИЯНА ПАПАЗОВА МАЙЯ РУСЕВА	
	 	
	при секретаря Анжела Богданова 	
	 	
	изслуша докладваното от съдията Марио Първанов гр. дело № 1610/2018 г.	
	 	
	 	
		
		
	Производството е по чл. 303, ал. 1, т. 5 ГПК.	
	 	
	 Образувано е по молба на Х. А. Б. Г.-Д., гражданин на Великобритания и С. И., с адрес за призоваване – [населено място], подадена от пълномощника му адвокат Й. Й., за отмяна на основание чл. 303, ал.1, т. 5 ГПК на влязлото в сила решение №8216 от 11.11.2016 г. по гр. дело №3898/2015 г. на Софийския градски съд, с което е осъден да заплати на Р. У. М., със съдебен адрес [населено място], сумата 110 700 евро на основание чл.240, ал.1 ЗЗД, дължима по договор от 18.04.2011 г., със законната лихва от 23.03.2015 г., както и 17 344.39 лв. деловодни разноски. Молителят твърди, че вследствие нарушаване на съответните процесуални правила е бил лишен от възможност да участва в делото. 	
	 	
	 Ответникът Р. У. М., гражданин на Великобритания и С. И., с адрес за призоваване – [населено място], оспорва молбата за отмяна като недопустима и неоснователна.	
	 	
	 Молбата за отмяна е подадена в рамките на законовия срок по чл.305, ал.1 ГПК и е процесуално допустима. 	
	 	
	 Молителят смята, че е налице основанието за отмяна на решението по чл. 303, ал. 1, т. 5 ГПК, защото не е бил призован по делото в съответствие с изискванията на Регламент /ЕО/ №1393/2007 на Европейския парламент и на Съвета от 13.11.2007 г. Твърди, че първото призоваване по делото е извършено по пощата на 19.11.2015 г. като съдебните документи са връчени на лицето N О R.. Това лице не е оправомощавано да приема съдебни съобщения, не е член на семейството му, не е негов работник, служител или работодател. Следващите две връчвания на документи по делото са извършени на 19.08.2016 г. и 26.06.2017 г. чрез съдебни поръчки до съответния съд в И. /съдебен офис К./ по реда на Регламент /ЕО/ №1393/2007 на Европейския парламент и на Съвета от 13.11.2007 г. Съдебен офис К. е върнал потвърждения за извършени връчвания чрез регистрирана поща без да е посочено, кой точно е приел пощенските пратки. На адреса, на който са връчени съдебните документи се намира имение, което не е негова собственост, там пребивава много рядко и няма свои работници, служители или работодатели, членове на семейство/пълнолетни домашни/, както и упълномощени лица, с права да получат вместо него съдебни съобщения. На посочените дати за връчване не е бил лично на този адрес. 	
	 	
	 Според разпоредбата на чл. 303, ал. 1, т. 5 ГПК отмяна на влязло в сила решение може да се иска, когато страната вследствие нарушаване на съответните правила е била лишена от възможност да участва в делото или не е била надлежно представлявана, или когато не е могла да се яви лично или чрез повереник поради особени непредвидени обстоятелства, които не е могла да преодолее. 	
	 	
	 Отмяната по чл.303 и сл. ГПК е средство за защита срещу влезли в сила порочни решения. В разпоредбата на чл. 303, ал. 1, т. 5 ГПК са посочени три отделни основания за отмяна. Първото от тях е налице когато страната вследствие нарушаване на съдопроизводствените правила е била лишена от възможност да участва в делото. Второто основание е налице когато страната не е участвала лично и не е била надлежно представлявана, а третото – когато страната не е участвала нито лично, нито чрез повереник поради особени непредвидени обстоятелства. В случая ищецът твърди, че не е участвал лично и не е бил надлежно представляван, защото не е бил призован в съответствие с изискванията на Регламент /ЕО/ №1393/2007 на Европейския парламент и на Съвета от 13.11.2007 г.	
	 	
	 Доводите на молителя, както и представените доказателства за това, че не е бил призован лично по делото са неотносими, защото от самите негови твърдения, както и от документите по делото се установява, че посочените три връчвания на съдебни документи не са извършени лично, а на правоимащо лице. Първото – по реда на чл.14 от Регламент /ЕО/ №1393/2007 на Европейския парламент и на Съвета от 13.11.2007 г. чрез препоръчано писмо с обратна разписка, а следващите две – по реда на чл. 7 от Регламент /ЕО/ №1393/2007 на Европейския парламент и на Съвета от 13.11.2007 г. Извършването на последните две връчвания в съответствие със законодателството на държавата – членка адресат е установено и с удостоверения по чл.10 от Регламент /ЕО/ №1393/2007 на Европейския парламент и на Съвета от 13.11.2007 г., издадени от съда в И.. В молбата за отмяна няма твърдения за извършени процесуални нарушения на ирландския закон при извършените връчвания чрез съда, нито доказателства в тази насока. Твърденията, че връчването чрез препоръчано писмо с обратна разписка по реда на 14 от Регламент /ЕО/ №1393/2007 на Европейския парламент и на Съвета от 13.11.2007 г. не е извършено на лице, което е пълнолетно и намиращо се на адреса му в качеството на член на неговото семейство или на лице, което е наето от него на работа, са голословни – не са подкрепени с никакви доказателства. На основание чл.154, ал.1 ГПК всяка страна е длъжна да установи фактите, на които основава своите искания. В тежест на молителя в случая е да установи посочените по-горе отрицателни факти. Доказването на отрицателни фактически твърдения може да се извърши чрез съвкупност от положителни факти /индиции/, които са основа за доказателствени изводи относно отрицателния факт. 	
	 	
	 Ето защо следва да се приеме, че не са налице нарушения на съдопроизводствените правила, обезпечаващи участието на молителя в производството.	
	 	
	 След като не е налице основанието за отмяна по чл. 303, ал. 1, т.5 ГПК, то молбата трябва да бъде отхвърлена като неоснователна.	
	 	
	 Съобразно изхода на спора на ответника по молбата трябва да се присъдят 5733.18 лв. деловодни разноски, представляващи заплатено адвокатско възнаграждение.	
	 	
	 По изложените съображения Върховният касационен съд, състав на ІV г. о. 	
	 	
	 РЕШИ: 	
	 	
	 ОСТАВЯ БЕЗ УВАЖЕНИЕ молбата на Х. А. Б. Г.-Д., гражданин на Великобритания и С. И.,с адрес за призоваване – [населено място], подадена от пълномощника му адвокат Й. Й., за отмяна на основание чл. 303, ал.1, т. 5 ГПК на влязлото в сила решение №8216 от 11.11.2016 г. по гр. дело №3898/2015 г. на Софийския градски съд.	
	 	
	 ОСЪЖДА Х. А. Б. Г.-Д., гражданин на Великобритания и С. И.,с адрес за призоваване – [населено място], да заплати на Р. У. М., гражданин на Великобритания и С. И., 5733.18 лв. деловодни разноски.	
		
	 ПРЕДСЕДАТЕЛ:	
	 	
	ЧЛЕНОВЕ: 1.	
	 	
	 2.	

